b'\n_START_ARTICLE_\nFalangi (puolue)\n_START_SECTION_\nRyhmittym\xc3\xa4n muodostuminen\n_START_PARAGRAPH_\nPienen falangistipuolueen, Falange Espa\xc3\xb1olan (FE), perusti 1930-luvulla entisen diktaattorin Miguel Primo de Riveran lakimiespoika Jos\xc3\xa9 Antonio Primo de Rivera. Vuonna 1934 Falange Espa\xc3\xb1ola yhdistyi kilpailevan JONS:n kanssa muodostaen Falange Espa\xc3\xb1ola de las Juntas fe Ofensiva Nacional Sindicalistan (FE de las JONS)._NEWLINE_Puolueen tavoitteena oli syndikalistinen, korporatiivinen valtio, jossa luokkataistelu oli korvattu omistajat ja ty\xc3\xb6l\xc3\xa4iset yhdist\xc3\xa4v\xc3\xa4ll\xc3\xa4 liitolla. Muita ideologisia elementtej\xc3\xa4 olivat katolisuus (ja t\xc3\xa4st\xc3\xa4 huolimatta papiston vastustaminen), historiallisen Espanjan imperiumin ihannointi ja Kastilian maanviljelij\xc3\xb6iden aseman kohentaminen. Se vastusti sosialismia, kommunismia, anarkismia, kapitalismia ja tasavaltalaisuutta. Sen ideologiassa oli rinnakkaisuuksia sek\xc3\xa4 Italian fasismin ett\xc3\xa4 Saksan kansallissosialismin kanssa. Rotuopit ja rasismi eiv\xc3\xa4t kuuluneet ideologiaan. J\xc3\xa4senet pitiv\xc3\xa4t univormunaan sinisi\xc3\xa4 paitoja._NEWLINE_Espanjan toisen tasavallan aikana Falangin taistelijat osallistuivat katuammuskeluihin vasemmistolaisia vallankumouksellisia vastaan. Puolueen vaalitulokset olivat aina hyvin huonot, esimerkiksi helmikuun 1936 vaaleissa se sai 0,7\xc2\xa0prosenttia \xc3\xa4\xc3\xa4nist\xc3\xa4, ja sen ainoa Cortesi-edustaja Primo de Rivera menetti paikkansa.\n_START_SECTION_\nValtaannousu\n_START_PARAGRAPH_\nVasemmiston ja oikeiston vastakkainasettelun k\xc3\xa4rjistyess\xc3\xa4 Falangi sai nopeasti lis\xc3\xa4\xc3\xa4 kannatusta konservatiivien ja katolisten kustannuksella. Sotilaskapinassa hein\xc3\xa4kuussa 1936  Primo de Rivera ja monia muita Falangin johtajia pid\xc3\xa4tettiin. Saman vuoden hein\xc3\xa4kuun 17. p\xc3\xa4iv\xc3\xa4n\xc3\xa4 Espanjan Afrikan-armeija kapinoi, ja seuraavana p\xc3\xa4iv\xc3\xa4n\xc3\xa4 oikeistolaiset nousivat kapinaan my\xc3\xb6s Espanjassa. Vasemmistolaiset hy\xc3\xb6kk\xc3\xa4\xc3\xa4j\xc3\xa4t surmasivat Primo de Riveran vankilassa 20. marraskuuta, ja h\xc3\xa4nest\xc3\xa4 tuli kannattajiensa keskuudessa marttyyri._NEWLINE_Saatuaan vallan k\xc3\xa4siins\xc3\xa4 Francisco Franco yhdisti Falangin, monarkistisen karlistiliikkeen (Comuni\xc3\xb3n Tradicionalista) ja muut oikeistolaiset ryhm\xc3\xa4t liikkeeksi Falange Espa\xc3\xb1ola Tradicionalista de las JONS (FET y de las JONS). Vastustajat tukahdutettiin, ja univormuun lis\xc3\xa4ttiin karlistien punainen baretti. Kenraali Francosta tuli Falangin ehdoton johtaja ja h\xc3\xa4nen langostaan Ram\xc3\xb3n Serrano Su\xc3\xb1erista sen puhemies. Falangissa oli jo 250\xc2\xa0000 j\xc3\xa4sent\xc3\xa4 Francon p\xc3\xa4\xc3\xa4sty\xc3\xa4 valtaan vuonna 1939._NEWLINE_Sis\xc3\xa4llissodan voiton j\xc3\xa4lkeen Falangi kehitti ideologian tukemaan Francon hallintoa. Su\xc3\xb1erin mukaan falangismin todellinen tukipylv\xc3\xa4s oli maan armeija. Fasistisen ideologian tilalle tuli konservatiivisuus. Falangin j\xc3\xa4senyydest\xc3\xa4 tuli ehdoton edellytys poliittiselle etenemiselle, mutta sen ideologinen merkitys v\xc3\xa4heni 1940-luvun lopussa ja 1950-luvun aikana._NEWLINE_Falangiin perustettiin nuorisoj\xc3\xa4rjest\xc3\xb6j\xc3\xa4, kuten Flechas ja Pelayos, ja naisjaosto Secci\xc3\xb3n .\n_START_SECTION_\nYksipuoluej\xc3\xa4rjestelm\xc3\xa4n loppu\n_START_PARAGRAPH_\nMuiden poliittisten ryhmien perustaminen sallittiin 12. tammikuuta 1975, jo ennen Francon kuolemaa, ja Francon kuoleman j\xc3\xa4lkeen niit\xc3\xa4 alkoi nousta julkisuuteen. Falange Espa\xc3\xb1ol lopetettiin virallisesti 1. huhtikuuta 1977. Ensimm\xc3\xa4isiss\xc3\xa4 vaaleissa 1977 Falangen nimest\xc3\xa4 taisteli kolme eri ryhmittym\xc3\xa4\xc3\xa4. Nimill\xc3\xa4 Falange Aut\xc3\xa9ntica ja Falange Espa\xc3\xb1ola de las Juntas de Ofensiva Nacional-Sindicalista toimii edelleen marginaalisia pienpuolueita.'